**ՀԻՄՆԱՎՈՐՈՒՄ**

**«ՌՈՒՍԱՍՏԱՆԻ ԴԱՇՆՈՒԹՅԱՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԻՋԵՎ ՊԵՏԱԿԱՆ ՍԱՀՄԱՆՈՎ ԱՆՁԱՆՑ ԲԱՑԹՈՂՆՄԱՆ ՊԱՐԶԵՑՎԱԾ ԿԱՐԳ ՍԱՀՄԱՆԵԼՈՒ ՆՊԱՏԱԿՈՎ «ԱԶԱՏ ՏԵՂԱՇԱՐԺ» ՊԵՏԱԿԱՆ ՏԵՂԵԿԱՏՎԱԿԱՆ ԷԼԵԿՏՐՈՆԱՅԻՆ ՀԱՐԹԱԿԻ ԳՈՐԾԱՐԿՄԱՆ ԵՎ ՕՊԵՐԱՏՈՐ ՃԱՆԱՉԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՄԱՍԻՆ**

**1. Ընթացիկ իրավիճակը և իրավական ակտի ընդունման անհրաժեշտությունը**

Կորոնավիրուսային համաճարակի պայմաններում պետությունների պետական սահմանների փակման արդյունքում զգալիորեն սահմանափակվեց եվրասիական պետությունների միջև առանց մուտքի արտոնագրի ռեժիմ ունեցող մարդկանց տեղաշարժը: Նման սահմանափակումները բացասական ազդեցություն ունեցան ինչպես ինտեգրման գործընթացների, այնպես էլ առհասարակ տնտեսական զարգացման վրա:

Մարդկանց միջսահմանային տեղաշարժի ժամանակ կորոնավիրուսային վարակի տարածման ռիսկը նվազեցնելու համար տարբեր երկրներ, այդ թվում՝ Հայստանի Հանրապետությունը ժամանողների նկատմամբ սահմանեցին և այժմ էլ կիրառում են որոշակի պահանջներ, ներառյալ կորոնավիրուսային վարակի (COVID-19) ախտորոշման պոլիմերազային շղթայական ռեակցիայի հետազոտության բացասական արդյունքը հավաստող տեղեկանքի (սերտիֆիկատ) ներկայացման պահանջը:

Նման պարագայում Հայաստանի Հանրապետության տարածքից դուրս ուղևորությունների դեպքում, նպատակ ունենալով ապահովել կորոնավիրուսային հիվանդության (COVID-19) ախտորոշման տվյալների թափանցիկությունն ու հավաստիությունը, ինչպես նաև դյուրին դարձնել դրանց տրամադրումն այլ երկրներում, առաջարկվում է ստեղծել «Ազատ տեղաշարժ» պետական տեղեկատվական էլեկտրոնային հարթակ, կորոնավիրուսային հիվանդության (COVID-19) ՊՇՌ մեթոդով ախտորոշում իրականացնող բժշկական օգնություն և սպասարկում իրականացնող կազմակերպությունների Ազգային էլեկտրոնային ռեեստր:

**2. Առաջարկվող կարգավորման բնույթը**

«Ռուսաստանի Դաշնության և Հայաստանի Հանրապետության միջև պետական սահմանով անձանց բացթողնման պարզեցված կարգ սահմանելու նպատակով «Ազատ տեղաշարժ» պետական տեղեկատվական էլեկտրոնային հարթակի գործարկման և օպերատոր ճանաչելու մասին» Հայաստանի Հանրապետության կառավարության որոշման նախագիծը (այսուհետ՝ Նախագիծ) մշակելիս հաշվի են առնվել այն պահանջները, որոնք ներկայացված են կորոնավիրուսային վարակի (COVID-19) ախտորոշմանը, դրական կամ բացասական պատասխան ներկայացնելու ժամկետներին, տրամադրվող տեղեկատվության հավաստիությանը, դրա ուժի մեջ լինելու ժամկետին և այլն: ««Ազատ տեղաշարժ» պետական տեղեկատվական էլեկտրոնային հարթակը ներառում է վստահելի լաբորատորիաների ցանց և կատարված թեստերի արդյունքների հաստատման կայուն մեխանիզմ: Նախագծով էլեկտրոնային հարթակին հասանելիություն ստանալու համար կորոնավիրուսային վարակի ախտորոշման լաբորատորիաներին ներկայացված են հստակ պահանջներ տեղեկատվական հարթակին հասանելիության՝ տեղեկատվության ներմուծման և համապատասխան համաձայնագիր ու տեղեկանք գեներացնելու նպատակով,սահմանված է էլեկտրոնային համակարգի վարման և տվյալների փոխանակման կարգը:

**3. Նախագծի մշակման գործընթացում ներգրավված ինստիտուտները**

Նախագիծը մշակվել է Առողջապահության նախարարության և «Հիվանդությունների վերահսկման և կանխարգելման ազգային կենտրոն» ՊՈԱԿ-ի աշխատողների կողմից:

**4. Ակնկալվող արդյունքը**

Նախագծի ընդունմամբ կիրականացվի կորոնավիրուսային հիվանդության ախտորոշման թեստերի արդյունքների մասին տվյալների էլեկտրոնային հաղորդակցություն, որը կապահովի կորոնավիրուսային վարակի (COVID-19) տարածման կանխումը և ՀՀ քաղաքացիների ազատ տեղաշարժման իրավունքի իրականացումը: